b'\n_START_ARTICLE_\nHaderslev\n_START_SECTION_\nKulturgeografi\n_START_PARAGRAPH_\nByen ligger i S\xc3\xb8nderjyllands lengste tunneldal. \xc3\x98st for byen ligger Haderslevfjorden og vest for byen ligger Haderslevdammen. Haderslev ble omtalt av Saxo Grammaticus allerede i begynnelsen av 1200-tallet, og i \xc3\xa5r 1292 fikk den kj\xc3\xb8pstadsrettigheter. Bosetning i det omr\xc3\xa5det som byen idag strekker seg over, daterer seg imidlertid enda lenger tilbake i tid. Funn fra vikingtiden ved kirken i Starup antyder dette. Haderslev ble skapt der hvor fjorden kunne krysses i n\xc3\xa6rheten av veien fra Danmarks eldste by, Ribe, til ferjestedet ved \xc3\x85r\xc3\xb8sund hvor det siden middelalderen hadde v\xc3\xa6rt ferjetrafikk til Fyn. Under \xc2\xabden tyske tiden\xc2\xbb, det vil si i perioden 1864\xe2\x80\x931920, ble det anlagt en rekke jernbanelinjer som tilsammen ble kalt Haderslevs jernbaner.\n_START_SECTION_\nBygninger i Haderslev\n_START_PARAGRAPH_\nHaderslevs landemerke er Haderslev domkirke, som har eksistert siden midten av 1200-tallet og som siden 1922 har v\xc3\xa6rt sete for Haderslev bisped\xc3\xb8mme. Byen var ett av arnestedene for reformasjonen i Danmark, og allerede i 1526 innf\xc3\xb8rte Christian III som hertug av Slesvig-Holsten reformasjonen i Haderslev, \xc3\xa5tte \xc3\xa5r f\xc3\xb8r han ble konge av Danmark.  _NEWLINE_En annen kirke er den hvitkalkede Gamle Haderslev kirke, som ligger ved bredden av den indre dammen. _NEWLINE_En renovering av byens eldre hus har f\xc3\xb8rt til at Haderslev byr p\xc3\xa5 en unik samling av hus og bygninger fra 1400 til begynnelsen av 1900-tallet, og bysentrums brosteinslagte gater og smug danner en opplagt bakgrunn for byvandringer. _NEWLINE_Tidligere hadde byen slottet Haderslevhus, noe gatenavnet Slotsgade (Slottsgate) fortsatt vitner om. Slottet menes \xc3\xa5 ha eksistert siden 1200-tallet, men i midten av 1500-tallet ble det revet ned og erstattet av Hansborg, som ble oppf\xc3\xb8rt som et moderne renessanseslott av hertug Hans den eldre. Etter hans d\xc3\xb8d falt det tilbake til den danske kronen, og Frederik II, som selv var f\xc3\xb8dt p\xc3\xa5 det gamle Haderslevhus, bygget Hansborg ferdig. Det var p\xc3\xa5 st\xc3\xb8rrelse med Kronborg slott. Det nye slottet ble heretter igjen gitt det gamle navnet Haderslevhus. Det ble ett av Christian IVs favorittslotter. Her giftet han seg, og mange av hans barn ble f\xc3\xb8dt p\xc3\xa5 slottet. Ulykkeligvis ble Haderslevshus nedbrent under Hannibalfeiden i 1664 og siden ble det aldri gjenoppf\xc3\xb8rt. En del av stenene ble i 1660-\xc3\xa5rene brukt til oppf\xc3\xb8ringen av Det Kongelige Bibliotek. _NEWLINE_Slesvigske musikkhus er oppf\xc3\xb8rt ovenfor Haderslev kaserne til bruk for Slesvigske musikkorps og omr\xc3\xa5dets \xc3\xb8vrige musikkaktiviteter.\n_START_SECTION_\nAnnet\n_START_PARAGRAPH_\nByen opplevde en katastrofe (katastrofen i Haderslevdammen) den 8. juli 1959, da turb\xc3\xa5ten Turisten begynte \xc3\xa5 brenne. Det hele endte med tap av 57 menneskeliv. P\xc3\xa5 50-\xc3\xa5rsdagen i 2009 ble en minnestein reist i en park ved dammen. _NEWLINE_Haderslev er den eneste byen i Danmark utenfor K\xc3\xb8benhavn som har en vaktparade, ettersom Slesvigske musikkorps marsjerer gjennom byen til domkirken de fleste fredager kl. 12. I domkirken blir et minneblad vendt om i et minnekapell for Slesvigkse Fotregimentets falne. _NEWLINE_Byskilt p\xc3\xa5 tysk og dansk har lenge v\xc3\xa6rt alminnelige i Nordtyskland, og i 2015 fors\xc3\xb8ker Haderslev seg, som den f\xc3\xb8rste danske by, med parallelle tyske navn p\xc3\xa5 byskiltene, s\xc3\xa5ledes at det under Haderslev ogs\xc3\xa5 kommer til \xc3\xa5 st\xc3\xa5 Hadersleben.\n_START_SECTION_\nSport\n_START_PARAGRAPH_\nHaderslev er hovedsete for sportsklubben S\xc3\xb8nderjysk elitesport, som blant annet har et fotballag i Superligaen og som har hjemmebane p\xc3\xa5 Haderslev fotballstadion.'